b'\n_START_ARTICLE_\nDen beste av m\xc3\xb8dre\n_START_PARAGRAPH_\nDen beste av m\xc3\xb8dre er en finsk dramafilm fra 2005 med regi Klaus H\xc3\xa4r\xc3\xb6. Originaltittel er \xc3\x84ideist\xc3\xa4 parhain og engelsk tittel er Mother of Mine.\n_START_SECTION_\nHandling\n_START_PARAGRAPH_\nEero (Topi Majaniemi) er ni \xc3\xa5r n\xc3\xa5r vinterkrigen dominerer Finland. Over 70\xc2\xa0000 barn blir sendt vekk fra foreldrene sine til trygghet i de skandinaviske landene. N\xc3\xa5r Eeros far d\xc3\xb8r i krigen, klarer ikke moren (Marjaana Maijala) lenger \xc3\xa5 gi ham den kj\xc3\xa6rligheten og omsorgen han beh\xc3\xb8ver. Derfor sender hun ham til n\xc3\xb8ytrale Sverige inntil krigen er over. Eero f\xc3\xb8ler seg fremmed og lengter tilbake til moren og Finland. F\xc3\xb8lelsen blir enda mer forsterket ettersom den svenske moren hans, Signe (Maria Lundqvist), nekter \xc3\xa5 slippe ham inn i varmen. Det er ikke plass til han i hjertet hennes. Signe og Eeros mor brevveksler, og en dag f\xc3\xa5r Signe et brev som forandrer tilv\xc3\xa6relsen betraktelig. Eero st\xc3\xa5r splittet mellom to land og to m\xc3\xb8dre, mens han fors\xc3\xb8ker \xc3\xa5 finne sin plass.\n_START_SECTION_\nTema\n_START_PARAGRAPH_\nDramaet om Eero tar for seg temaer som svik, tilgivelse, forsoning, l\xc3\xb8srivelse og identitet. Handlingen utspilles gjennom nyanserte og komplekse karakterer som framstilles sv\xc3\xa6rt menneskelige. Handlingen utspilles dels i Finland, men stort sett p\xc3\xa5 svensk landsbygd. Filmen veksler mellom to parallelle tidsrom; Eero som eldre mann og Eeros barndom. I filmens begynnelse har den eldre Eero nettopp f\xc3\xa5tt invitasjon til Signes begravelse. Han blir dratt tilbake til sin barndoms opplevelser og konfronteres med noe som i lang tid har plaget han._NEWLINE_Det er f\xc3\xb8rste gang det er laget en film om et krigsbarn fra Finland, og hvordan det takler konsekvensene av krigen og pr\xc3\xb8ver \xc3\xa5 integrere seg i samfunnet og tilv\xc3\xa6relsen. Filmen ble en kjempesuksess i hjemlandet, og fikk ogs\xc3\xa5 internasjonal oppmerksomhet. Den har vunnet 11 priser og har f\xc3\xa5tt 5 nominasjoner, blant annet en Guldbagge (Sveriges svar p\xc3\xa5 norske Amanda) for Beste kvinnelige hovedrolle til Maria Lundqvist.'